钦定古今图书集成/明伦汇编/氏族典/第346卷 > 周湛
## 钦定古今图书集成/明伦汇编/氏族典/第346卷 > 周湛

按《宋史周湛传》：“湛字文渊，邓州穰人。进士甲科，累官
员外郎，知虔州，提点广南东路刑狱，为盐铁判官。三
司帐籍浩烦，吏胥离析为弊欺，湛为立勘同法，岁减
天下计帐七千。为夔州路转运使，以太常少卿直昭
文馆，为江淮制置发运使。湛治烦剧，能得其要，所至
喜条上利害，前后至数十百事。天资强记，吏胥满前”，
一见，辄识其姓名。拜右谏议大夫、知襄州。襄人不善
陶瓦，率为竹屋，岁久侵据官道，檐庑相逼，火数为害。
湛至，度其所侵，悉毁撤之。提点刑狱李穆奏湛扰人，
徙知相州，卒。